Fronc, Martin, poslanec NR SR (2012-08-02):
Tak. Ďakujem pekne. Takže moje interpelácie, bude ich niekoľko. Prvá interpelácia je na pána ministra Čaploviča. Ako je známe, pán minister, jednak z vašich verejných vyjadrení, ale aj nakoniec predložením novely zákona 184/2009 o odbornom vzdelávaní, chcete sprísniť podmienky na prijímanie na stredné školy dokonca tak, že dávate ako povinnosť, ako nutnú podmienku, aby na gymnáziá nemal žiak priemer horší ako 2 a na odborné školy 2,75. A súčasne ste sa vyjadrili, že chcete zaviesť celoštátne testovanie žiakov po ukončení aj I. stupňa základnej školy. Ja nemám nič proti tomu, aby sme zvyšovali kvalitu, a takisto si myslím, že testovanie, tak ako som ho zaviedol, zaviedol maturitu a monitor, že má byť testovanie aj po ukončení I. stupňa základnej školy. Ale aby to bolo objektívne, tak k tomu musí byť niečo ďalšie, a to je curriculum, národné curriculum, a preto by som rád vedieť a opýtal sa vás, pán minister, či vôbec plánujete počas svojho funkčného obdobia pripraviť národné curriculum a toto národné curriculum, samozrejme, aj schváliť. A ak áno, tak v akom termíne by sme sa mohli toho dočkať minimálne pre základné školy, pre I. a II. stupeň? Rád by som v tejto súvislosti podotkol, že mnohé vyspelé krajiny národné curriculum majú, a chcel by som ešte upozorniť, že národné curriculum a to, čo sa dnes používa ako cieľové vedomosti, že to nie je celkom to isté. Nerád by som bol, aby národné curriculum bolo niečo, kde sa tam napchá kopu vecí, ktoré nakoniec aj tak nie sú reálne istým spôsobom vykonateľné a overiteľné. Takže to bola moja prvá interpelácia. Druhá interpelácia smeruje, áno, áno, takisto na pána ministra Čaploviča. Predpoklady pre výkon pedagogického povolania stanovuje v podstate dlho známa vyhláška o pedagogickej spôsobilosti a táto vyhláška už dlho neodráža reálny stav a často znevýhodňuje celé skupiny pedagógov, nehovoriac o tom, že aj spôsobuje vážne problémy pri zabezpečení výučby, konkrétne tí, ktorí sa s tým stretávajú, tak určite vedia, že v prípade jazykov to je vážny problém. A takisto ako aj napríklad mnohé iné pedagogické odbory, či už sú to na základných, stredných školách alebo či sa to týka povedzme majstrov odborného výcviku, majú s tým, ako je to formulované, veľké problémy. Nehovoriac o tom, že sú tam občas aj kuriozity, pretože vysokoškolský profesor fyziky, keď príde, vezmú ho, aby učil na základnej škole fyziku, ale bude nekvalifikovaný. No, je to tak. Takže myslím si, že dokonca aj viacerí z kolegov poslancov zrejme dostávajú listy so žiadosťou od pedagógov o pomoc s poukázaním na neúnosnosť súčasného stavu. Preto sa domnievam, že naozaj dozrel čas pre zásadnú zmenu na stanovenie predpokladov pedagogickej spôsobilosti a na naozaj jednu úplne novú vyhlášku. Takže moja interpelácia znie na pána ministra, či hodlá vôbec urobiť novú vyhlášku o pedagogickej spôsobilosti. A ak áno, dúfam, že áno, tak v akom časovom horizonte by takáto vyhláška mohla byť pripravená a, samozrejme, schválená. Ďalšia interpelácia, tretia, už sa nemusíte obávať, je to posledná, je interpelácia na pána ministra financií Petra Kažimíra. Dlhodobo vieme, že Slovenská republika si potrebuje požičať peniaze. Požičiava si a bude si ich potrebovať požičať aj v najbližšom čase, aby prekryla svoje potreby, ktoré má. A vieme, že tieto peniaze si požičiava tak, že vypisuje štátne dlhopisy, ktoré sa snaží umiestniť na finančných trhoch. No ale ostatne a nie tak z dávnej minulosti vieme, že bol problém takéto dlhopisy umiestniť na finančných trhoch, alebo čím ďalej, tým viac sa stáva, že pokiaľ ich aj umiestni, predá, tak úročenie týchto dlhopisov je pre Slovenskú republiku nevýhodné. Takže myslím, že môj predpoklad, že v krátkom čase si Slovensko bude opäť takýmto spôsobom požičiavať, je reálny. Ale ja by som rád vedieť, že či pán minister nechce a neuvažuje o vypísaní štátnych dlhopisov v nižšej nominálnej hodnote, ako sa to robí. V nominálnej hodnote 1 000, 5 000, 10 000 eur, ktoré by neponúkal na finančných trhoch, ale ktoré by ponúkal občanom Slovenska. Čiže dlhopisy vypísané v nižšej nominálnej hodnote pre občanov Slovenska. Totiž ak by to sme urobili, ak by takýto krok sa udial, tak celkom iste úročenie takýchto dlhopisov by z pohľadu štátu bolo výhodnejšie, by bolo nižšie, ako teraz si požičiava na finančných trhoch. Na druhej strane by to bolo výhodné aj pre občanov, pretože jednak by mali dlhopisy, ktoré sú garantované štátom, a tie garancie zatiaľ sú asi obyčajne vždy najsilnejšie, určite silnejšie ako v mnohých komerčných bankách. Ale celkom iste by boli úročené podstatne lepšie pre občanov, akokoľvek dnes môžu mať úročené svoje peniaze uložené v komerčných bankách. Pokiaľ som informovaný, takýto krok sa už udial v niektorých krajinách a dokonca veľmi úspešné. Takže moja otázka je, či pán minister a ministerstvo financií bude uvažovať a pokúsi sa urobiť tento krok o vypísaní dlhopisov v nižšej nominálnej hodnote, ktoré by boli ponúknuté občanom Slovenskej republiky. Ďakujem, pani predsedajúca, skončil som.